Blóðugur hnífur og föt eru meðal sönnunargagna spænsku lögreglunnar í máli íslenska karlmannsins sem grunaður er um að hafa banað sambýlismanni móður sinnar á Torrevieja á Spáni aðfaranótt sunnudags , sem og um morðtilraun og hótanir gagnvart móður sinni . Hann reyndi að flýja vettvang áður en lögregla kom á staðinn . Þetta kemur fram í fréttatilkynningu frá lögreglunni í Alicante vegna málsins . Þar segir að nágranni hafi hringt á lögreglu vegna hugsanlegs innbrots þar sem hann hafði séð mann klifra yfir vegg við heimili í Los Balcones-hverfinu í Torrevieja . Þegar lögregla mætti á staðinn tók þar á móti þeim íslensk kona , en þar var einnig alvarlega slasaður maður með fjölda stungusára , meðal annars á baki . Hann lést á vettvangi þrátt fyrir að lögregla hafi gert sitt besta til að stöðva blæðingar á meðan beðið var eftir sjúkrabíl . Fyrst talið manndráp af gáleysi vegna tungumálaörðugleika Samkvæmt tilkynningu lögreglunnar var í fyrstu talið , aðallega vegna tungumálaörðugleika , að um manndráp af gáleysi hefði verið að ræða þar sem sonur konunnar hafi hrint manninum á glugga með þeim afleiðingum að hann brotnaði . Árásarmaðurinn var flúinn af vettvangi þegar lögregla kom á staðinn , en hann fannst fljótlega í nágrenninu , útataður blóði . Samkvæmt tilkynningu lögreglunnar kom fljótlega í ljós að maðurinn sem lést hafði hlotið sár sín af hnífstungum . Þar segir jafnframt að konan hafi verið lögreglu fullkomlega samvinnuþýð og að framburður hennar hafi skipt sköpum í rannsókn málsins . Atburðir reyndust hafa verið með þeim hætti að maðurinn komst inn í húsið með því að kasta gaskút í gegnum glugga heimilisins og réðst svo rakleiðis gegn stjúpföður sínum með hnífi og stakk hann ítrekað . Þegar móðirin reyndi að yfirgefa húsið otaði hann hnífnum að henni og hótaði henni að hann myndi drepa hana líka . Losaði sig við blóðugan fatnað Rannsókn lögreglu á vettvangi tók um 12 klukkustundir og fundust fjölmörg sönnunargögn á vettvangi . Meðal þeirra voru blóðugur hnífur , sem fannst undir mottu í bíl sem árásarmaðurinn hugðist flýja í en tókst ekki , og blóðug föt sem maðurinn hafði kastað af sér eftir að hann yfirgaf húsið . Eins og áður segir fannst hann skömmu síðar í hverfinu , þá eingöngu klæddur stuttermabol og buxur . Maðurinn var leiddur fyrir dómara í gær og gert að sæta gæsluvarðhaldi þar til réttað verður í málinu . Hann á ekki möguleika á að verða látinn laus gegn tryggingu .